b'\n_START_ARTICLE_\nFormasjon (fotball)\n_START_PARAGRAPH_\nFormasjon er i fotball en betegnelse p\xc3\xa5 oppsett av spillere i forskjellige posisjoner p\xc3\xa5 banen. Posisjonene kan deles inn i kategoriene m\xc3\xa5lvakt, forsvarspillere, midtbanespillere og angrepsspillere/spisser, men siden alle lag har bare \xc3\xa9n m\xc3\xa5lvakt, sl\xc3\xb8yfes gjerne referansen til m\xc3\xa5lvakten n\xc3\xa5r man omtaler lagets formasjon \xe2\x80\x93 formasjonen 4-4-2 tilsier for eksempel at laget stiller med fire forsvarsspillere, fire midtbanespillere og to angripere i tillegg til m\xc3\xa5lvakten. Gjennom fordelingen av spillere p\xc3\xa5 de forskjellige posisjonene sier formasjonen noe om lagets spillestil og taktiske tiln\xc3\xa6rming. Det er normalt treneren som fastsetter formasjonen. Selv om spillerne normalt tilbringer det meste av sin tid i en bestemt posisjon, st\xc3\xa5r den enkelte fritt til \xc3\xa5 bevege seg over hele banen, og utespillere kan under spillet n\xc3\xa5r som helst bytte posisjon.'